  Анжелика Тихонова корреспондент Удмуртиын ваньмыныз сямен тодметъёсъя огъя кун экзаменъёсын басьтэм баллъёс Россиын шоро-куспо лыдпусъёслэсь вылӥынгес луо. Со сярысь элькунысь дышетонъя но тодосъя министр Светлана Болотникова 1-тӥ пӧсьтолэзе улосвыл тӧро дорын ортчем аппарат кенешонын ивортӥз. 2019-тӥ арын йылпумъян кун аттестацие 23 сюрс пала адями пыриськиз: 16 но ӝыны сюрс – укмысэтӥ классэз йылпумъясьёс но 7 сюрс пала – 11-тӥ классэз быдтӥсьёс Светлана Болотникова, Удмуртиысь дышетонъя но тодосъя министрЙылпумъян кун аттестацие укмысэтӥ классэз йылпумъясь 16 сюрс 481 пиналъёс пыриськизы, нош 11 классэз быдтӥсьёс – 7 сюрс 833 кузя. Укмысэтӥ класс бере экзамен гожтӥсьёс вылӥ баллъёс ӟуч кылъя, биологияя, кунгож кылъя, обществознаниея, анай кылъя но анай литературая ӵемысьгес басьязы. 11 классэз йылпумъясьёс – физикая, ӟуч кылъя но математикая Озьы ик Светлана Болотникова пусйиз, туэ экзамен ортчытон вань интыосы камераос но металлодетекторъёс пуктэмын вал шуыса. Туэ аттестация ортчыку сюлмаськытӥсь учыръёс вал ке но, ужез дугдытонъёс но куронъёсты зол тӥянъёс ӧй вал Светлана Болотникова, Удмуртиысь дышетонъя но тодосъя Дышетонъя министр вераськем бере Удмуртилэн тӧроез Александр Бречалов али олимпиадаосын вормисьёсты но медаль басьтӥсьёсты пусъён но мылкыдзэс ӝутон понна ужанрадлык кылдытоно шуыса ватсаз. Пусъём, таяз арын элькунысь 48 пиналъёс огъя кун экзаменъёсын 100 балл басьтӥзы (кылем арын 43 вал). Кыкез соос пӧлысь быдэн кык тодметъёсъя: Ижкарысь 6 номеро гимназиысь Айша Шагиева - географияя но информатикая, 57 номеро школаысь Дарья Мерзлякова - географияя но ӟуч кылъя. Тодэ вайытом, туэ элькунысьтымы 512 пиналъёс школаез медален йылпумъязы.  Тегъёс: Дышетон Ижкар Удмуртия ЕГЭ пиналъёс  